Sertolovo

Sertolovo (, ) om Venäman lidn da lidnankund Leningradan agjan keskuzpalan lodehes. Mülüb Vsevoložskan rajonha, sen kahtenz' surtte lidn, Piterin pohjoine kaimdailidn.
Istorii.
Eländpunkt mainitase ezmäižen kerdan Uz'lidnan Vodin pätinan aigkirjas vl 1500 kuti "Sirotal"-külä (), nimitihe jogen mödhe. 17. voz'sadal oli Ročinman palaks. Mainitase vn 1676 Ingrijan kartal kuti "Serodatal" (), oli ingrijalaižiden küläks. Pohjoižen sodan jäl'ghe om Venäman palaks, mainitase mugažo kuti "Sierattal" (), "Sertalovo" (), "Sertoll" () i "Serpolovo" (). Mülüi Piterin gubernijha, vspäi 1927 om Leningradan agjan palaks. Vll 1927−1939 külä oli mülünu Kuivozin suomen rahvahaližhe rajonha, i tühjitihe rajonad tehmaha sodasauvondad.
Panihe nügüdläšt eländpunktad Sertolovo-1- da Sertolovo-2-sodažiloikš vodel 1936 kaičemha Venäman lodehlišt röunad Leningradanno, sirtihe ingrijalaižid nügüd'aigaižen Vologdan agjan päivlaskmha. Toižen mail'man sodan aigan ei olend okkupacijan zonas, läžundkodid da varažomad oliba Sertolovos, nevondkundaližen ambunddivizijan päfater.
Vspäi 1954 Sertolovo mülüb Vsevoložskan rajonha, edel sidä oli Pargolovon rajonas. Vll 1977−1998 oli lidnanvuiččeks žiloks. Vl 1998 ühtištadihe kaikid Sertolovo-žilod da külid i anttihe lidnan statusad agjan tobmuden alištusenke, vspäi 2010 alištub rajonan tobmudele.
Sertolovon ižandusen civiližed sarakod oma sauvondmaterialiden pästand (raudbetontegesed, gazbetonblokad, pumaterialad, letken samine) i plastikpakuitesen tehmine.
Geografijan andmused.
Lidnankund sijadase rajonan päivlaskmas, 29..84 metrad ü.m.t. korktusil.
Matkad lidnan suvipalaspäi Piterihesai om üks' kilometr suvhe orhal vai kaks' kilometrad avtotedme, Vsevoložsk-rajonkeskushesai om koumekümne kilometrad suvipäivnouzmha orhal vai 40 km avtotedme, sidä kesken Piterin rengaztedme. Lähembaižed "Pesočnai"- () i "Dibuni" () -raudteplatformad sijadasoiš vides kilometras suvipäivlaskmha lidnan keskuzpalaspäi. Viipurin avtote läbitab lidnan molembid paloid, matkad Piterin rengaztehesai om viž kilometrad suvipäivnouzmha.
Tobmuz.
Päivlaskmaine Lic-žilo (, 448 rist. vl 2016) mülüb lidnankundha Sertolovon ližaks (vspäi 2010). Lidnankundan pind — 74,15 km².
Sergei Kolomicev radab lidnankundan Deputatoiden nevondkundan ezimehen vn 2016 kül'mkuspäi. Edeline nevondkundan ezimez' om Aleksandr Vernikovskii. Lidnan Administracijan pämez' om Viktor Vasilenko vn 2023 kül'mkuspäi. Edeline Administracijan pämez' om Jurii Hod'ko, radoi vn 2023 kül'mkuhusai.
Eläjad.
Vn 2010 Venäman rahvahanlugemižen mödhe 47 457 ristitud elihe lidnas, 47 906 ristitud — lidnankundas, rajonan kudendez, vn 2021 lidnan — 68 241 ristitud. Vl 2017 kaik 51 307 ristitud elihe lidnas i 51 760 ristitud kaikes lidnankundas. Kaikiš suremb lidnan ristitišt om nügüd'. Sodamehed heiden kanzoidenke ottas seičeme kümnendest ristitištos.
Ortodoksižen hristanuskondan ph. Sergii Radonežalaižen puine jumalanpert' om saudud vl 2003.
Lapsiden opendusen aluzkundad oma viž päivkodid (nomer 1..3 i kaks' nimitadud), koume keskškolad (nomer 1, 2 (školanedeliženke palakundanke) i 3), lidnan gimnazii, kaks' lapsen šingotesen keskust, rajonan lapsiden da norišton sädamižen pert'kulu, čomamahtoiden škol, futbolan i tennisan školad. Päivlaskmaižen sodaümbrikon 467. openduzkeskuz sijadase lidnas. Toižed profopendusen aluzkundad ratas lähižes Piteriš.
Transport.
Avtobusad da maršruttaksid ühtenzoittas lidnad Piterin M2-metrojonon Parnas-, Prospekt Prosveščenija- i Ozerki-stancijoidenke, Pesočnai-raudteplatformanke, ümbrištonke da Vsevoložskanke.